Poul Nødgaard (DF), 1997-11-13:
Dansk Folkepartis ordfører, hr. Kristian Thulesen Dahl, kan ikke være til stede i dag, og jeg skal så lige ganske kort kommentere vores partis holdning til det her forslag, som jo er en udløber af den såkaldte kommuneaftale for 1998. Reelt er det støttede byggeri måske ikke lige noget, der er groet i Dansk Folkepartis have, men vi vil da godt på en eller anden måde gå lidt ind i det her lovforslag, for når nu tingene er, som de er, så skulle man jo også prøve at yde noget for, at det udvikler sig i den rigtige retning. Når man sidder og læser det lovforslag, og der er jo utrolig mange siders bemærkninger dertil, så synes jeg ikke rigtig, at jeg kan finde et eksempel, som jeg kender hjemme fra min egen by Ringsted, hvor jeg sidder i byrådet, og hvor vi behandler mange af de her sager om netop det her.
Det, jeg efterlyser, er, at man f.eks. tog en helt tilfældig sag ude i en kommune - det kunne være Ringsted, det kunne også være nede på Sydhavsøerne, hvor boligministeren bor - og sagde: Hvis vi forestillede os, at den her sag blev overført til det nye system, hvad ville det så have af økonomiske konsekvenser?
Og som også, jeg tror, det var Enhedslistens ordfører sagde, og det er jeg så enig i, koster det i startfasen nogle penge, for den kommunale andel hæves fra 7 til 14 pct. - det kan enhver jo regne ud - men omvendt får vi en lempelse med ydelsesstøtten.
Men her og nu, og det er jo sådan set det, der er det centrale, kan jeg ikke se andet end, at det på en eller anden måde vil ramme byggeriet. Men det kan være, at ministeren, der jo sidder som fuldtidsbeskæftiget minister, kan fortælle os, om det er forkert. Det, jeg så vil sige, er, at uanset hvad så har det en eller anden form for indvirkning på den kommunale økonomi. Det er et lidt uheldigt tidspunkt, boligministeren kommer med det her forslag på, og som gammel kommunalpolitiker ved boligministeren jo også, at budgetterne jo netop lige er blevet lagt og vedtaget her i oktober måned. Vi har indarbejdet det hele - i hvert fald i den kommune, hvor jeg kommer fra, og det har alle kommuner sikkert.
Så vil jeg lige sige lidt omkring det med afskaffelsen
af rammebeløbet
Jeg har det helt tæt inde på livet.
Nogle gange kan det være utrolig svært, når man rammer lidt over rammebeløbet, for så skal man mange gange forhandle det ned, som det vist nok hedder i fagsproget.
Man indleder en masse forhandlinger med entreprenører osv., og nogle gange får man nogle løsninger, der ikke er helt så perfekte, som de burde være.
Men mit spørgsmål til boligministeren er: Er der en risiko for, at det, at man nu afskaffer rammebeløbsbegrebet, kommer til at betyde, at priserne måske begynder at accelerere på det byggeri, vi taler om her?
Det synes jeg måske er en fare ved det foreliggende forslag.
Omkring økonomien synes jeg som sagt, at det ville være utrolig rart, at vi fik skåret det ud i et helt konkret eksempel.
Og hvis ikke ministeren har de tal med sig i dag, så kunne han eventuelt til udvalget fremsende et sådant eksempel på, hvordan forslaget indvirker på x-projekt i x-købing kommune.
Vi vil da selvfølgelig, som vi altid gør, gå ind i udvalgsarbejdet og se på de her ting, men som sagt vil jeg nok sige, at det lægger selvfølgelig op til en forenkling.
Så vil jeg lige til sidst spørge vedrørende rammebeløbet: Hvis det overstiger et eller andet beløb, kan man så få støtte nu, også selv om det bliver noget højere end det gamle rammebeløb? Men jeg vil godt have, at vi fik en lidt professionel udtalelse her fra talerstolen.